### 9.     Beslutning om standsnings- og parkeringsbekendtgørelse for Kalundborg Kommune

**Åbent**

Sagsnr.: 326-2012-100802     J.nr.: 05.09.00           Dokumentnr.:
326-2018-287800

**Sagstype**

Beslutning.

**Resume og sagens baggrund**

Der er behov for et forenklet og ensartet administrationsgrundlag,
gældende for hele Kalundborg Kommune, til behandling af parkeringssager med
tunge køretøjer, campingvogne og autocampere. Bekendtgørelsen skal kunne tilgås
af alle interessenter og dermed medvirke til en bedre servicering af borgerne i
og uden for Kalundborg Kommune. Vejdirektoratet offentliggør en samlet liste
over alle vedtagne parkeringsbekendtgørelser i kommunerne. Kalundborg Kommune
er blandt en af de kommuner, som ikke har en bekendtgørelse på Vejdirektoratets
hjemmeside.

**Indstillinger**

Chefen for Vej, Ejendom og Affald indstiller:

1. at udvalget
godkender parkeringsbekendtgørelsen gældende for Kalundborg Kommune under
forudsætning af politiets efterfølgende godkendelse,

2. at der kan
etableres/fastholdes/annulleres områder til langtidsparkering i tættere
bebyggede områder efter behov, og

3. at
parkeringsregulativerne for de tidligere Høng og [adresse] annulleres.

**Behandling**

Teknik- og Miljøudvalget.

**Sagsfremstilling**

Standsning og parkering med påhængs- og sættevogne, trailere,
busser, traktorer, campingvogne og autocampere på veje i Kalundborg kommune må udelukkende
finde sted efter den vedtagne bekendtgørelse.

Standsning og parkering i øvrigt foregår efter
færdselslovens §§ 28 til 31.

Standsning og parkering med store køretøjer, campingvogne og
autocampere udgør en sikkerhedsrisiko. Derudover kan der være miljømæssige
problemer, når der foregår tømning af kemiske toiletter direkte til vejafløb,
skovbryn og grøfter. Hertil kommer, at det er forbundet med en hvis form for
utryghed at færdes ved de nævnte parkerede køretøjer.

Standsning og parkering med de nævnte køretøjer henvises til
at finde sted på særligt indrettede pladser. I Kalundborg Kommune er der lige
nu tre afmærkede pladser beregnet til parkering for lastbiler og trailere. En i
Gørlev, [adresse]), en i Høng ved [adresse]
samt ved [adresse] i Kalundborg.

Campingvogne og autocampere henvises til indrettede pladser
eksempelvis autoriserede campingpladser, som kan håndtere de miljøbelastende
faktorer på hensigtsmæssig og lovlig måde.

[adresse] har i samarbejde med campingpladsen etableret
plads til tre camperende autocampere. I [adresse] i Kalundborg er der, i
samarbejde med Autocamperrådet indrettet ekstra store parkeringspladser, disse
er dog ikke til campering.

Turistbusser og rutebiler skal benytte dertil indrettede og
afmærkede pladser.

**Økonomiske konsekvenser**

Der vil være en udgift på cirka 75.000 kr. til opsætning,
drift og vedligehold af skilte og afmærkning. Beløbet foreslås afholdt inden
for den nuværende ramme til skiltning og afmærkning.

**Bilag**

|  |  |
| --- | --- |
| Bilag 1 - Bekendtgørelse om standsning og parkering indenfor tættere bebygget område | 326-2018-141353 |